钦定古今图书集成/明伦汇编/官常典/第740卷 > 何奇
## 钦定古今图书集成/明伦汇编/官常典/第740卷 > 何奇

按《东乡县志》：“奇字子美，读书粗知大义，富而好施。正
德初，东乡盗起，里人多媚贼以求免，奇谓非长计，请
于官，欲及其可制而图。辛未春，临川令龙诰督兵入
贼巢，且抚且捕，奇纠乡众为应援。贼猝至，兵败，丛戟
刺诰。诰麾众急去，曰：‘我义当死，汝等急避之’。奇抱诰
大呼曰：‘此邑父母也，勿加害，宁杀我’。”贼遂杀奇，而诰
得免。